钦定古今图书集成/明伦汇编/官常典/第421卷 > 贾谊新书 > 赵才
## 钦定古今图书集成/明伦汇编/官常典/第421卷 > 贾谊新书 > 赵才

按《隋书》本传，“才字孝才，张掖酒泉人也。祖隗，魏银青
光禄大夫、乐浪太守。父寿，周顺政太守。才少骁武，便
弓马，性粗悍，无威仪。周世为舆正上士。高祖受禅，屡
以军功迁上仪同三司，配事晋王。及王为太子，拜右
虞候率。炀帝即位，转左备身骠骑，后迁右骁卫将军。
帝以才藩邸旧臣，渐见亲待，才亦恪勤匪懈，所在有”
声。岁馀，转右候卫将军。从征吐谷浑，以为行军总管，
率卫尉卿刘权、兵部侍郎明雅等出合河道，与贼相
遇，击破之。以功进位金紫光禄大夫。及辽东之役，再
出碣石道。还授左候卫将军，俄迁右候卫大将军。时
帝每有巡幸，才恒为斥候，肃遏奸非，无所回避。在涂
遇公卿妻子有违禁者，才辄丑言大骂，多所援及。时
人虽患其不逊，然才守正，无如之何。十年，驾幸汾阳
宫，以才留守东都。十二年，帝在洛阳，将幸江都。才见
四海土崩，恐为社稷之患，自以荷恩深重，无容坐看
亡败，于是入谏曰：“今百姓疲劳，府藏空竭，盗贼蜂起，
禁令不行。愿陛下还京，帅安兆庶。臣虽愚蔽，敢以死
请！”帝大怒，以才属吏。旬日，帝意颇解，乃令出之。帝遂
幸江都，待遇逾昵。时江都粮尽，将士离心，内史侍郎
虞世基、秘书监袁充等，多劝帝幸丹阳。帝廷议其事，
才极陈入京之策，世基盛言渡江之便，帝默然无言，
才与世基相忿而出。宇文化及弑逆之际，才时在苑
北，化及遣骁果席德方矫诏追之。才闻诏而出德方，
命其徒执之以诣化及。化及谓才曰：“今日之事，祗得
如此，幸勿为怀。”才默然不对。化及忿才无言，将杀之，
三日乃释，以本官从事，郁郁不得志。才尝对化及宴
饮，请劝其同谋逆者一十八人杨士览等酒，化及许
之。才执杯曰：“十八人止可一度作，勿复馀处更为。”诸
人默然不对。行至聊城，遇疾。俄而化及为窦建德所
破，才复见虏，心弥不平，数日而卒，时年七十三。仁寿、
大业间，有兰兴浴、贺兰蕃，俱为武候将军，刚严正直，
不避强御，咸以称职知名。